CELEX: 32010D0149
Language: bg
Date: 2010-03-09 00:00:00
Title: 2010/149/ЕС: Решение на Комисията от 9 март 2010 година за даване на възможност на държавите-членки да удължат временните разрешения, издадени за новите активни вещества флоницамид, сребърен тиосулфат и темботрион (нотифицирано под номер C(2010) 1255) (Текст от значение за ЕИП)

10.3.2010   
            
            
               BG
            
            
               Официален вестник на Европейския съюз
            
            
               L 60/24
            
         РЕШЕНИЕ НА КОМИСИЯТА
   от 9 март 2010 година
   за даване на възможност на държавите-членки да удължат временните разрешения, издадени за новите активни вещества флоницамид, сребърен тиосулфат и темботрион
   (нотифицирано под номер C(2010) 1255)
   (текст от значение за ЕИП)
   (2010/149/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 8, параграф 1, четвърта алинея от нея,
   като има предвид, че:
   
               (1)
            
            
               В съответствие с член 6, параграф 2 от Директива 91/414/ЕИО през месец декември 2003 г. Франция получи заявление от ISK Biosciences Europe S.A. за включване на активното вещество флоницамид в приложение I към Директива 91/414/ЕИО. С Решение 2004/686/ЕО на Комисията (2) беше потвърдено, че документацията е пълна и може да се приеме, че принципно удовлетворява изискванията за данните и информацията, определени в приложения II и III към посочената директива.
            
         
               (2)
            
            
               В съответствие с член 6, параграф 2 от Директива 91/414/ЕИО през месец януари 2003 г. Нидерландия получи заявление от Enhold B.V. за включване на активното вещество сребърен тиосулфат в приложение I към Директива 91/414/ЕИО. С Решение 2003/850/ЕО на Комисията (3) беше потвърдено, че документацията е пълна и може да се приеме, че принципно удовлетворява изискванията за данните и информацията, определени в приложения II и III към посочената директива.
            
         
               (3)
            
            
               В съответствие с член 6, параграф 2 от Директива 91/414/ЕИО през месец ноември 2005 г. Австрия получи заявление от Bayer CropScience AG за включване на активното вещество темботрион в приложение I към Директива 91/414/ЕИО. С Решение 2006/586/ЕО на Комисията (4) беше потвърдено, че документацията е пълна и може да се приеме, че принципно удовлетворява изискванията за данните и информацията, определени в приложения II и III към посочената директива.
            
         
               (4)
            
            
               Необходимо беше да се потвърди пълнотата на досиетата, за да бъдат разгледани подробно и да се даде възможност на държавите-членки да издават временни разрешения за период до три години за продукти за растителна защита, съдържащи въпросните активни вещества, при спазване на условията, определени в член 8, параграф 1 от Директива 91/414/ЕИО, и по-специално условието за подробна оценка на активните вещества и на продуктите за растителна защита, като се имат предвид определените в посочената директива изисквания.
            
         
               (5)
            
            
               За посочените активни вещества е направена оценка на въздействието им върху здравето на хората и върху околната среда в съответствие с разпоредбите на член 6, параграфи 2 и 4 от Директива 91/414/ЕИО за употребите, предложени от заявителите. Държавите-членки докладчици представиха на Комисията проектите на съответните доклади за оценка на 3 юни 2005 г. (относно флоницамид), на 9 ноември 2005 г. (относно сребърен тиосулфат) и на 2 февруари 2007 г. (относно темботрион).
            
         
               (6)
            
            
               След представянето на проектите на докладите за оценка от страна на докладващите държави-членки беше преценено, че е необходимо да се поиска от заявителите допълнителна информация, а държавите-членки докладчици да проучат информацията и предоставят оценките си. Поради това проучването на досиетата все още продължава и оценката няма да може да се впише във времевата рамка, предвидена в Директива 91/414/ЕИО във връзка с Решение 2008/353/ЕО на Комисията (5) (относно флоницамид) и Решение 2008/56/ЕО на Комисията (6) (относно сребърен тиосулфат).
            
         
               (7)
            
            
               Тъй като досега оценката не е показала непосредствени причини за безпокойство, е уместно да се позволи на държавите-членки да продължат временните разрешения, издадени за продукти за растителна защита, съдържащи разглежданите активни вещества, за срок от 24 месеца в съответствие с разпоредбите на член 8 от Директива 91/414/ЕИО, за да може да продължи проучването на документацията. Очаква се процесът по изготвянето на оценката и вземането на решение за възможното включване на флоницамид, сребърен тиосулфат и темботрион в приложение I към посочената директива да бъде завършен до 24 месеца.
            
         
               (8)
            
            
               Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
            
         ПРИЕ НАСТОЯЩОТО РЕШЕНИЕ:
   Член 1
   Държавите-членки могат да удължат временните разрешения, издадени за продукти за растителна защита, съдържащи флоницамид, сребърен тиосулфат или темботрион, за период, приключващ най-късно на 31 май 2012 г.
   Член 2
   Срокът на действие на настоящото решение изтича на 31 май 2012 г.
   Член 3
   Адресати на настоящото решение са държавите-членки.
   
      Съставено в Брюксел на 9 март 2010 година.
      
         
            За Комисията
         
         John DALLI
         
            Член на Комисията
         
      
   
   
      (1)  ОВ L 230, 19.8.1991 г., стр. 1.
   
      (2)  ОВ L 313, 12.10.2004 г., стр. 21.
   
      (3)  ОВ L 322, 9.12.2003 г., стр. 28.
   
      (4)  ОВ L 236, 31.8.2006 г., стр. 31.
   
      (5)  ОВ L 117, 1.5.2008 г., стр. 45.
   
      (6)  ОВ L 14, 17.1.2008 r., стр. 26.